"Olin Tallinn-Nõmme jaama lähedal. Objekt lendas umbes Nõmme ja Rahumäe jaama vahelt, tulles TPI hoonete poolt. Kõrguseks võib pidada 1-1,5 km. Kell oli 18.55+(-) 2 min. Kuna oli videvik, siis tiibu ma ei näinud, kuid keha oli lennuki või dirizhaabli kujuga. Taga olev tulejuga oli pulseeriv ja väljus kahest lennuki sabas olevast väljalasketorust. Sädemete pilv oli küllalt pikk - selliselt kõrguselt umbes 5-8 m pikkune. Eestpoolt oli ta heledam, tagantpoolt hõõguvpunane. Sarnanes väga sädemete vihuga mis tekib metalli töötlemisel (käiamisel). Kiirus - startiva ja kõrgust võtva lennuki kiirus. Vastavalt kiirtevihu pulseerimisele oli märgata vaevumärgatavat pidurdumist või kiiruse suurenemist. Müra ei olnud, pigemmingi kahin. Püüan videvikus nähtut mälu järgi üles joonistada ( 3.joonistus).  Tulejugadest eespool algas valgustatud akende rida. Pidasin neid reisilennuki illuminaatoriteks. Akendes valgus ei pulseerinud või kui siiski, siis õige vähe, tundudes peegeldusena väljalasketoru kiirtevihule. Kõige ees, umbes 1/4 kogu eseme pikkuselt oli tume kooniline osa. Seal aknaid ei olnud. Pulseerivate jugade suurus ja tugevus, millega lennuk suunda muutis, võis olla erinev, kuid see on vaid oletus."